
Prieš dešimtį metų. 


1920 metų rugpiūčio 27 dieną lietuvių kariuo- 
menė įžengė į rusų apleistą Vilnių. Prieš tai, liepos 
12 d., su'rusais buvo pasirašyta taikos sutartis, ku- 
ria einant rusai išsižadėjo Vilniaus krašto. Lenkai 
buvo iš Vilniaus pasišalinę liepos 14 dieną. Tarp 
rusų ir lenkų ėjo karas, rusai buvo atsidurę ties 
Varšuva, bet čia buvo apsupti, sumušti ir priversti 
trauktis atgal. Kadangi prie Vilniaus krašto preten- 
davo ir lenkai, ties Seinais lenkų kariuomenė kovėsi 
su lietuviais, Lietuvos valdžia buvo sutikusi del Vil- 
niaus ir Suvalkų krašto tartis ir su lenkais. Spalių 
7 dieną Suvalkuose įvyko lenkų ir lietuvių delegatų 
susirinkimas, pasirašyta buvo laikina lietuvių —lenkų 
sutartis, kuria Vilnius buvo pripažintas Lietuvai, lai- 
kinas rubežius rytuose ėjo pro Bastūnus, galutinas 
rubežių nustatymas buvo atidėtas tolimesniam lai- 
kui. Lietuviai reikalavo visų tų sričių, kurias buvo 
sutikę grąžinti rusai, lenkų delegaiai priešinosi, bet 
del Vilniaus mažai tesiginčijo; atrodė, kad viskas bus 
gerai, su Lenkija pavyks susitarti ir užmegsti geri 
kaimyniniai santykiai. 

Po dviejų dienų, spalių 9 dieną, gen. Želigov- 
skio vedama, lenkų kariuomenė užėmė Vilnių. Pa- 
skelbta buvo, kad tai iš Vilniaus krašto kilę kari- 
ninkai ir kareiviai nepanorėję klausyti Lenkijos val- 
džios ir karo vadovybės savo atsakomybe užėmė 
Vilnių. Ketveriems metams praslinkus marš. Pilsud- 
skis, laikydamas paskaitą Vilniuje, prisipažino, kad 
tai jis, kaipo 1920 metų Lenkijos viršininkas ir 
vyriausias kariuomenės vadas, įsakęs gen. Želigov- 
skiui užimti Vilnių. Po Vilniaus užėmimo dar beveik 
du mėnesiu vyko lietuvių mūšiai su lenkais, tiktai 
lapkričio 30 dieną, Tautų Sąjungos Komisijai tarpi- 
ninkaujant, išvesta buvo tarp lietuvių ir lenkų ka- 
riuomenės neitralė zona. 

Gen. Želigovskis paskelbė Vilniaus kraštą Vi- 
durine Lietuva’ (Litwa Srodkowa), sudarė laikiną val- 
džią, kuri veikė Lenkijos valdžios nurodymais ir jos 
šelpiama. Bandyta buvo susitarti su N. Lietuvos val- 
džia, bet po Suvalkų sutarties sulaužymo nebegali- 


mas buvo joks susitarimas. 1922 metų pradžioj buvo 
išrinktas vadinamas Vilniaus Seimas, kuris prijungė Vil- 
niaus kraštą prie Lenkijos. Lietuviai, gudai ir žydai to 
Seimo rinkimuos nedalyvavo. 

1385 metais Lietuvos Didysis Kunigaikštis Jo- 
gaila, norėdamas vesti Lenkijos karalaitę Jadvygą ir 
tapti Lenkijos karalium, prijungė Lietuvą prie Lenki- 
jos. Vytautas Didysis po 10 metų kovos atgavo ne tik 
savo tėviškę— Trakus, bet ir Vilnių, tapo galingu Lie- 
tuvos Didžiuoju Kunigaikščiu, grąžino Lietuvai ne- 
priklausomybę, bet visų Jogailos sutarties neigiamų 
tautai ir valstybei pasekmių panaikinti negalėjo. 
1920—1922 metais Jogailos keliu nuėjo mūsų krašto 
sulenkinti lietuviai. 

Lietuviu tauta, kaip ir prieš 500 metų Vytautui 
Didžiajam vadovaujant, nurimti del tokio įvykusio 
fakto nenori ir negali. Nesusilaukė jokių gerybių ir 
lenkai arba sulenkinti Vilniaus krašto gyventojai, 
kurie taip uoliai veikė ir balsavo už prijungimą. 

D. A. 


Dar del teatro. 


Ties paimtąja tėma gal niekuomet netektų su- 
stoti, jeigu teatras būtų bereikšmis mūsų gyvenime. 
Sios minties vedamas drįstu ir aš mesti vieną kitą 
mintį teatro reikalingumo klausimu. 

Mano tikslas šiame straipsnyj yra toks pat, 
kaip „Metas pagalvoti" straipsnio autoriaus. Noriu, 
būtent, paraginti visą Vilniaus lietuvių visuomenę 
rimčiausiai susirūpinti iškeltu klausimu. Maža to. 
Netik susirūpinti, bet ir daryti šį tą, ko vaisius turė- 
tų būti nuosavas lietuviškas teatras. lr turiu pridurti, 
kad šiuo reikalu turi susirūpinti visa mūsų inteli- 
gentija be pažiūrų skirtumo, kadangi teatras yra 
bendras visų reikalas. Pabrėžiu: „be pažiūrų skir- 
tumo”, nes pas mus taip yra: jeigu vieni ką nors 
daro, ar bent sumano daryti, tai kiti, priešingų pa- 
žiūrų žmonės, netik neprisideda prie darbo, bet dar 
stato visokių kliūčių. 

Ar tik dabar susirūpinta teatru? Ne. Jau šiuo 
reikalu buvo rūpintasi nuo seniau, bet, žinoma, vieno 
pastangos, nors jos būtų didžiausios, nueis vėjais, 
jeigu nebus platesnio visuomenės pritarimo. 

Taip, pavyzdžiui, p. A. Krutulys jau nuo kada 
atsidėjęs rūpinasi teatru. Kiek buvo ruošiama vaka- 
rų ar koncertų, tai vis jam vadovaujant. 

Atsimenu, kaip pirmoj šio dešimtmečio pusėj 
teatras Vilniaus lietuvių buvo mėgiamas ir reikia 
pripažinti“ kad jis turėjo tuomet didelio pasisekimo, 
nors buvo visada tik mėgėjų teatras. Kodėl taip bu- 
vo? Nejaugi tuomet buvo stipresnės artistų jėgos? 
Taip, bet... gal ir ne, nes ir dabar dėl artistinių jėgu 
labai skųstis negalima. Turime jų pakankamai, tik 
jos gal neišlavintos ir neišnaudotos. 

1928 metais p. A. Krutulys buvo suorganizavęs 
„Dramos kursus", kuriuose scenos mėgėjai galėjo 
laisvai lavintis, ir, žinoma, jeigu tie kursai būtų iki 
šiolei gyvavę, tai gal jau turėtume ne vieną gerai 
pasiruošusį scenos mėgėją. Dėja, tų kursų jau ne- 
bėra, nekieno neremiami materialiai jie turėjo žlugti 
ir visas darbas nuėjo niekais. Tačiau nežiūrint to 
„artistų“ turime. dar nemaža, tik reikia noro ką nors 
suorganizuoti ir noro ne vieno ar kelių asmenų, bet 
visos Vilniaus lietuvių visuomenės. O kai visi norės, 
tai žodžiai tuojau galės realizuotis. Iš pradžių, be 
abejo, naujai sutvertas teatras veiktų gal labai silp- 
nai, nesiskirtų nuo paprasčiausio mėgėjų teatro, bet 
laikui bėgant galėtume susilaukti savojo nuolatinio 
teatro tikra šio žodžio prasme. 

Nė vienas gal pasakys: ką jie čia dabar užsi- 
manė teatro. Nėra nei tinkamos salės, nei kam te- 
atrui vadovauti ir t. t. Žodžiu, nereikia teatro, nes 
tai tuščios svajonės. Anaiptol! 

Dėl salės gal kiek būtų sunkiau, bet, kaip ir 
lig šiolei buvo, iš pradžių galima pasitenkinti šv. 
Mikalojaus maža sale, o paskui, turint stipresnę 
artistų trupę, galima būtų samdytis jai didesnių 
patalpų. Be to, jei neklystu, rodos, susilauksime ir ge- 
ros salės, nes kaip teko girdėti žadama pirkti namai 
su sale. Tuomet be abejo savas teatras būtinai rei- 
kalingas. 

Vadovauti gi taip pat būtų kam. P. Krutulys 
šiam darbui, manau, pasišvęstų ir darbuotųsi, kaip 
galėtų, tuo labiau, kad jis tą darbą mėgsta. 

Su laiku gal ir naujų režisierių sulauksime. 

Taigi turime viską, kas teatrui reikalinga, tik 
prie to, kaip sakiau, reikia tvirto noro, o žodis 
taps kūnu: S X. 

Vilnius, 1930—X—8 d. 


Esamieji ir būsimieji jėgos šaltiniai 
Paprastai, kalbant apie mechanišką jėgą, jos 
šaltiniu laikomi, tarp kitko, įvairūs garvežiai ir, ap- 
skritai, motorai. Tikrumoje gi, mašinos yra ne jė- 
gos šaltiniai, o tik priemonė, įvairiuose daiktuose, 
kaip anglys, nafta, ir pan., esančiai chemiškai jėgai 
paversti mechaniška jėga. Kitaip sakant, mašinos 
yra tik įrankiai, kurie padeda ištraukti iš įvairių me- 
džiagų jėgą ir ją pritaikyti žmogaus reikalams. 
Seniausia gamtos jėga, kurią žmogus pasivergė 
savo reikalams, yra vėjo ir vandens jėga. Šių jėgų 
panaudojimui nereikėjo jokių painių ir sudėtingų 
motorų; žmogui beliko tik pasikinkyti ją, kad ir pa- 
prasčiausiais būdais, ir gamta dirbo jai užkrautąjį 
darbą. Tad ir nenuostabu, kad greta savo paties ir 
kaikurių prijaukintujų gyvulių jėgos, dar žiloje se- 
novėje žmogus naudojosi jau ir vėju bei vandeniu. 


Sunkiau buvo su jėga, kuri glūdispaslėpta įvai- 
riose degamose (kuro) medžiagose. Pifmoji tokių 
medžiagų, kurią žmonės sugalvojo panauddti jėgai 
gauti, buvo anglys, nes pirmoji Stefensono Nšgal- 
votoji garo mašina buvo kurianama anglimis. Gaiwe- 
žių pagalba iš kuro išgaunamoji jėga, sulyginus sů 
ligi tol žinomomis žmogaus bei gyvulio raumenų, 
vėjo ir vandens jėgomis, buvo didelis žingsnis pir- 
myn, tačiau žiūrint šių dienų reikalavimų, ji buvo 
dar visai menkas dalykas Ją buvo galima naudoti 
tik mechaniškiems tikslams — sukimui bei stūmimui. 
Vadinasi, garo mašinų veikimas buvo labai apribotas. 

Pagaliau technikos mokslas išrado elektrą, tą 
nuostabų visokeriopos energijos šaltinį, kuriuo šian- 
dien visas pasaulis naudojasi, tačiau kurio esmės 
(kas tai yra elektra?) nė vienas pasaulio moksli- 
ninkas iki šiol dar nežino. Teisingai elektra vadina- 
ma— „tarnaite visokiems technikos reikalams", nes 
jos energijos galima pritaikyti kur tik nori! chemi- 
joje, optikoje, mechanikoje, šviesos ir šilimos reika- 
lams ir t. t. Bet svarbiausias skirtumas tarp garve- 
žių jėgos ir elektros energijos yra tas, kad garvežio 
jėga galima naudotis tiktai vietoje, kur stovi garo 
mašina, o elektros energiją galima nusiųsti kur tik 
nori, net už kelių tūkstančių kilometrų. Pav., nese- 
nai Vokietijoj įvykusioje Pasaulio Jėgos Konferen- 
cijoje labai rimtai buvo iškeltas klausimas,  aprū- 
pinti Vokietiją, Norvegijos elektros energija. Si ypa- 
tybė, kad elektros energijos naudojimas nėra apri- 
botas nei kokiais specialiais tikslais, nei erdvės at- 
stumu (tolumu), technikoje turi begalinės reikšmės. 

Tačiau elektros energijos gavimui reikalinga 
dar kokia nors pagalbinė jėga, kuri suktų dinamą. 
Čia tai ir kyla vienas klausimas. Iki šiol visoms ga- 
ro mašinoms kūrenti būdavo vartojama: anglis. Ta- 
čiau anglies klodai pasaulyje yra labai apribotame 
kiekyje, ir su laiku jie, be abejo, išsisems. Todėl 
paskutiniu laiku vis daugiau ir daugiau kreipiama 
dėmesio į vandens jėgą. Turbinų pagalba labai pa- 
togiai galima krintantį vandenį užkinkyti sukti di- 
namą, ir neišsemiamos jėgos klausimas bus išsprę- 
stas. Sakau neišsemiamos jėgos todėl, kad kiekvieni 
metai saulė tam tikrose vietose, kalnuose ištirpina 
begales sniego, kuris visuomet duos pakankamai 
krintančio vandens. 

Ir štai dabar prieiname prie tikrojo visokio jė- 
gos šaltinio—saulės. Saulė yra pradžia, o elektra — 
galas bet kokių energijos šaltinių. Čia tai kai kurie 
mokslininkai ir kelia klausimą, ar nebūtų galima tie- 
sioginiu būdu saulės spindulių paversti elektra, ki- 
taip sakant, ar saulė negalėtų būti ne tik šviesos ir 
šilimos, bet ir jėgos šaltiniu. Kokia tai būtų milži- 
niška jėga! Šio klausimo išsprendimu šiandien ir yra 
užimti energijos problemų srity dirbą mokslininkai. 
Ir ne be pasekmių. Tiesa, galutiniai šis klausimas 
dar neišspręstas, tačiau jau yra pasiekta daug da- 
vinių, kurie verčia tikėti, kad ne ryt, tai poryt, žmo- 
gus pakinkys savo reikalams saulės spindulių jėgą. 
E 


Lietuviai Sovietų Rusijoj. 


„Komunistas”, lietuvių bolševikų žurnalas, rašo 
Nr. 243: „Baltrusijos Socialistinėj Sovietų Respubli- 
koj lietuvių kolonijose gyvena apie 70.000 žmoniu. 
Kolchozų kūrimo reikale lietuvių kolonijos stovi už- 

pakaly visų kitų tautinių mažumų — latvių, žydų, 
lenkų. Tiktai Sofeiske yra susikūręs mažas kolcho- 
zėlis... Mūsų vyrai gudrauja, patys neina į susirinki- 
mus, 0 moteris siunčia... Moterys apsimeta nieko 
nesuprantančios apie kolektyvą (valstybinius dvarus), 
kelia triukšmą ir dažnai išardo susirinkimą... 

Lietuviškas buožė Sovietų Baltarusijoj nesnau- 
džia. Jis kovoja prieš kolektivizaciją (prieš valsty- 
binių dvarų steigimą): atkalbinėja biednuomenę ir 
vidutinius, įvairiais dievais gąsdina juos, sako, atva- 
žiuosiąs iš Amerikos koks tai dievas su didele ga- 
lybe, išardysiąs visus kolektyvus ir vėl pradėsiąs 
mokyt šventenybės, vėl atidarysiąs bažnyčias... An- 
tikristas važinėsiąs su pečium ir deginsiąs tuos, ku- 
rie bus kolektyvuose... Buožės paleido agitaciją tarp 
Osinovkos lietuvių apie grįžimą į Lietuvą... Laido 
paskalas, kad Sofeisko kolektyvo darbininkai vaikšto 
pusnuogiai, kad netur ko valgyt ir t.t. 

Lietuvių valstiečių tarpe kunigas naudojasi daug 
platesne įtaka, negu pravoslavų popas pas baltaru- 
sius... Vietoje svarstyt, ar turi žmogus dūšią, daug 
geriau būtų tinkamai pažint kunigo ir buožės žalin- 
gą veikimą ir iškelt dienos švieson... Ką „Komuni- 
stas“ buožėmis vadina, rodo šie jo žodžiai: Jonas 
Kunigėnas, norėdamas įsigyt per 30 ha žemės, fi- 
ktyviškai (dėl akių) persiskyrė su žmona ir dabar 
valdo 2 ūkiu, o Sovietas, kaimo taryba, jį laiko silp- 
nu vidutiniu valstiečiu. Kitas vėl... visuomet samdo 
berną, o lauko darbams samdo dar padienius ir 
nuomoja žemės likučius. 

Dimanovos lietuvių valstiečių jaunimo moky- 
klos bute įvyko spektaklis. Mokykla buvo pilna pu- 
blikos. Prieš spektaklį buvo padarytas bendras su- 
sirinkimas, „kurio dienotvarkėj stovėjo kolektivizaci- 
jos klausimas. Išklausius pranešimą apie kolektivi- 
zaciją, daugelis senų barzdotų valstiečių kalbėjo 
prieš, žinodami, kad komunistai jaunuoliai paims 
viršų. Už kolektyvus buvo 65, prieš 45 žmones... Bet 
praslinkus porai savaičių randame Raudonajame 
Artojuje (toks laikraštis), kad už kolektivizaciją tame 
kaime belikusios 24 šeimos. 

Kur nubalsuojama kolektivizacija, prasideda gy- 
vulių skerdimas, kad netektų valstybiniam dvarui. 

Vižinienė, užsirašius į kolektyvą, papiovė ver- 
šingą karvę. Putna pardavė gerą arklį ir nusipirko 
pusgyvį. Petkevičius pardavė drigantą už 250 rub., 
o pirko už 50 rub. Yra tokių, kurie paskutines sė- 
klas išaikvojo... Glinikų kaimas labai saldžiai miega, 
apie kolektyvus nė nesapnuoja. Kaime yra 15 kie- 
mų. Visi težino tik kortomis lošt. Jaunimas irgi taip 
atsidavęs kortoms, kad nenori nė žinot raudonojo 
kampelio (skaityklos), nei knygučių. Užtat visokių 
plepalų čia ir apsiklausyt negalima. Kai Glinikuose 
norėjo rinkt aukas orleiviui, tai žmonės atsakė ge- 
riau duosią kunigui, tai jis pasimelsiąs užu sveikatą... 
Nėra čia nė vieno komjaunuolio. 

Kai esti susirinkimai del kolektyvų steigimo, 
tai ateina tik moterys, vyrų neleidžia. Moterys užre- 
kia visą susirinkimą ir nieko nepadarę išsiskirsto... 
Apylinkės baltarusiai, estai ir latviai susirašė į kol- 
chozus, lietuviai spiriasi, kaip ožiai ant ledo". 

Tiek parašė apie lietuvių būvi Komunistų Par- 
tijos Centro laikraštis. Išvada savaime aiški. Gudijos 
lietuvių gyvenimas socialistinėj respublikoj nėra 
lengvas. Tą pripažįsta ir komunistų laikraštis Rau- 
donasis Artojas: „lietuvių kaimuose Sovietų Baltaru- 
sijoj buožės niekeno nekliudomi lig pat pastarųjų 


laikų lygu vorai čiulpė biednuomenės kraują“. Dėl 
to „kraujo čiulpimo" Kapsukas ir Angarietis kaltina 
dešiniuosius komunistus: daktarą S. Matulaitį (iš Lie- 
tuvos į Minską persikėlusį), studentus Serbentą, Vė- 
drinaitį, Žalpį ir kitus „draugus minskiečius"“, nušli- 
jusius nuo diktatoriaus Stalino rodomos linijos į de- 
šinį šlysmą. Mickevičius (Kapsukas) buv. Raudono- 
sios Lietuvos Komisarų Tarybos pirmininkas stačiai 
reikalauja lietuvius guduose ištirpyt ar surusint? Stai 
jo žodžiai: „Jokiu būdu negalima pasitenkint ma- 
žiukais tautiniais kolektyvais. Reikia blaškyt tautinis 
lietuvių valstiečių užsiskleidimas ir eit prie tvėrimo 
didesnių tarptautinių kolektyvų“. 
N. 


Iš Tverečiaus padangės. 


Skaitlingas Tverečiaus valsčius yra grynai lietu- 
viškas, tuo tarp mokyklos didžiumoje — lenkiškos. 
Ką tenka laikyti to nesveiko reiškinio kaltininku? 
Klausimas gan sudėtingas. Ir kas stebėtina—tuoj po 
karo Tverečiaus valsčiuje veikė keliolika lietuvių 
„Ryto“ mokyklų, kurioms vietos gyventojai, nespėję 
dar nusikratyti skurdo šmėklos, duodavo nemokamą 
butą, kurą, o kartais netgi mokytojui išlaikymą. 

Praslinko dešimtmetis, ekonominė tverečėnų 
padėtis žymiai pagerėjo, reikėtų tikėtis, kad ir mo- 
kyklų skaičius pašoks į aukštį. Dėja — jis puolė kas 
kartas žemyn. 

1929—30 mokslo metais, Tverečiaus valsčiuje 
tebeveikė jau tik 3 lietuviškos mokyklos, valdiškų 
buvo daugiau negu trigubai tiek. Argi nepasibaisė- 
tina padėtis? Vienur uždarė mokyklas valdžia, pa- 
keisdama jas savomis, netvirtindama lietuvių moky- 
tojų, kitur — teko jas patiems uždaryti dėl moky- 
tojų ar „lėšų" stokos. Yra sodžių, kurių gyventojai 
per apsileidimą neteko lietuviškos mokyklos, nemo- 
kėjo kovoti už savo teises, bet yra ir tokių, kurie 
po kelis metus iš eilės klabeno į „Rytą“, seniau vie- 
nintėlę mokyklas laikančią draugiją. Ir kas gi kaltas, 
jei pastarasis tuos žmonių prašymus ir pastangas 
negirdoms nudėdavo. Žinau sodžių, kuris trejus iš eilės 
metus siuntė prašymus į minėtąją draugiją ir trejus 
iš eilės metus gavo atsakymą, kad valdžia tam so- 
džiui neduodanti koncesijos. Pasiteiravus atatinka- 
mose valdžios įstaigose, paaiškėjo, kad tam sodžiui 
nebuvo netgi prašoma mokyklos koncesijos. 

Kuriam gi tad tikslui reikėjo klaidinti žmonės? 
O kai kita draugija toje pat vietoje mokyklą įsi- 
steigė, tuoj pradėta leisti gandų, būk ji perdaug pa- 
taikaujanti lenkų valdžiai ir užtat gavusi leidimą. 

ia jau yra šmeižtas, kurį gali leisti tik žmonės, nu- 
stoje savigarbos, o iš kitos pusės — didelis visuo- 
meninių ir tautinių reikalų nežiūrėjimas: suprask, jei 
mes negalime įsteigti mokyklos, tai tegu jos visai 
nebūna, te verčiau skęsta sodžius tamsybėje. Mano 
supratimu, turėtų būti atvirkščiai: jei viena draugija 
neįstengia laikyti didesnio mokyklų skaičiaus, tegu 
pasisako atvirai. Atsiras kita, trečia, kuri galės vie- 
ną, antrą mokyklą įsteigti ir išlaikyti. To pavyzdžiu 
galim laikyti „Kultūros“ draugijos įsikūrimą. Kada 
po 1927 metų retorsijų mokyklų skaičius staiga su- 
mažėjo, jaunutė, vos pradėjusi savo gyvavimo die- 
nas, „Kultūros“ draugija ėmė steigti pradžios mokyk- 
las, ir jos rado plačioje lietuvių visuomenėje prita- 

rimo. Pasipylė aukos, o iš tolimų Vilniaus krašto 
užkampių ėmė plaukti mokyklų prašymai. 

Jausdami savos mokyklos reikalingumą neatsi- 
liko ir tverečėnai. Keletas sodžių pasiuntė „Kultūros" 
d-jos Valdybai prašymus įsteigti mokyklas. Vargas 
tik, kad „Kultūros“ d-ja visų prašymų šiems mokslo 
metams patenkinti negalėjo. Bet užtat ji atvirai pa- 
sakė, kurioms padėjo pastangas, o kurių atidėjo 
tolimesniam laikui. Graudu buvo žiūrėti į baltaplau- 
kius senelius, moterėles, susirūpinusius lietuviškos 
mokyklos steigimu, bevažinėjančius po keliasdešimt 
kilometrų ir bemindžiojančius įvairių įstaigų slenk- 
sčius. Tverečėnams nesvarbu buvo kuriuo vardu bus 
kuriamoji mokykla. Gana to, kad ji būtų lietuviška, 
kad mokintų vaikučius gimtoje kalboje. Partijų riete- 
nose Vilnijos lietuvis sodietis nedalyvauja, partinių 
kovų nepripažįsta. Jis jaučiasi lietuvis ir viskas, kas 
yra lietuviška, jam brangu ir šventa. Tad ir moky- 
klos prašydami nežiūri jie draugijos vardo: ar tai 
bus „Rytas“ ar „Vakaras“, „Kultūra“ ar kita kokia, 
svarbu tik, kad mokykla būtų lietuviška. Nenuostabu 
tad, kad nudžiūgo tverečėnai gavę vienai „Kultūros“ 
mokyklai leidimą ir tikėdamiesi gauti jį dar ir antrai. 
Ir netik tverečėnai, kiekvienas, kieno krūtinėje plaka 
lietuviška širdis, turi džiaugtis matydamas didėjant 
lietuviškų mokyklų skaičių. Ir viskas, regis, būtų tvar- 
koje, jei ne Tverečiaus klebono kun. Prijalgausko 
(Przyjalgowski) nesuprantamas elgesys. Rugpiūčio 
15 d. viešai pasmerkė iš pamokslo „Kultūros" d-ją, 
rugsėjo gi 27 d. pakartojo savo pasmerkimą, sa- 
kydamas, kad „Kultūros“ mokyklos vaikų nepriim- 
siąs išpažintin, jų namiškiams neduosiąs nei šliūbo, 
nei. krikšto, nei kitų sakramentų. Vienu žodžiu atskel- 
siąs nuo Bažnyčios. Už ką gi, už ką, kad kas paklau- 
stų. Ar už tai, kad mažyčiai mokinsis gimtojoj kalboj, 
pramoks lietuviškai garbinti Dievą ir klebonas bus 
priverstas su jais lietuviškai kalbėtis? O gal už tai, 
kad neturės teisės kakėdodamas įrašyti lietuviškų 
šeimynų parapijos knygon, kaipo lenkų, nes vaikai 
kalbės jam lietuviškus poterius? Jei iki šiol pana- 
šaus priekaišto klebonui nieks viešai nepadarė, tai 
dar nereiškia, kad to fakto nieks nežino. 

Gerai yra pasakyta: „iš jo darbų pažinsite jį“ 
Ir tikrai, iš mūsų Klebono darbų pradedame pažinti jj» 
pažinti, kuo jis yra lietuviams. Hm... Gerbiamas Tve- 
rečiaus Klebonas drįsta vadinti „Kultūros“ d-ją be- 
dievių organizacija. Įdomu, iš kur jis tas žinias se- 
mia. Ar gerbiamasis pamokslininkas, kurs taip keikia 
„Kultūrą“, skaitė kada tos draugijos įstatus? Ar pa- 
žįsta gerai viršūnėje jos stovinčius žmones ir moky- 
tojus, kurie dirbs „Kultūros“ mokyklose? Ar paga- 
lios pažįsta jis tas mokyklas? Kad jos būtų jau gy- 
vavusios bent metus Tverečiaus valsčiuje, o žmonės 
ir pats klebonas, gerai jas pažinę, įžiūrėtų tose mo- 
kyklose neigiamų pusių, tada klebono elgesys būtų 
dar suprantamas. Bet šiandie, kuomet mokykla dar 
tik įsikūrė, o mokslo metai vos prasideda — klebo- 
nas nespėjo dar pažinti „Kultūros“ mokyklų ir todėl 
jo plūsmai yra labai įtartini. Juk, sako, jis ir skait- 
lingą šv. Kazimiero gegužinę buvo pasmerkęs... 

Didelio  mokytumo nereikia, kad paėmus 
į rankas įstatus tikrai pažinti draugiją, ar paskaičius 
pirmą geresnį „Viln. Žodžio" numerį, sužinoti, jog 
„Kultūros“ mokyklose tikėjimas ir katekizmas yra 
kunigų-mokytojų dėstomas. Argi tame gerb. Klebo- 
nas įžiūri bedievybę? Ne „Kultūra“, bet beprasmiai 
puolimai griauna ir ardo tikėjimą. Tad, jei gerb. 


Klebonas nori stiprinti tikėjimą savo parapijiečių šir- 
dyse, lai pasistengia tai padaryti krikščioniško gyve- 
nimo pavyzdžiu, o ne šūkavimais ir keiksnfaįs. Vary- 
damas per bažnyčią politiką prieš lietuvybės prasi- 
lenkia jis su Katalikų Bažnyčios dogmomis. Mūsų 
žmonės jau įprato kovoti už lietuvišką mokyklą, řad 
nelabai persiims tais visais šūkavimais. . 
V 


Red. prierašas. Mums nesinori tikėti, kad kun. 
klebonas, žmogus inteligentas ir rimtas, taip elgtųsi 
sąmoningai. Matyt, čia yra nesusipratimo. Kun. KI. 
„Kultūros" draugijos, turbūt, dar nepažįsta, o spren- 
džia apie ją iš kokių nors blogos valios žmonių pa- 
sakojimų. Galima tikėtis, kad arčiau ją pažinęs, jis 
atitaisys daromą jai nesąmoningai skriaudą. 


POLITIKOS APŽVALGA. 


N. Lietuva. Skaudus smūgis ištiko Lietuvą 
užsienių politikoje. Klaipėdos krašto vokiečiai pa- 
davė savo laiku skundą Tautų Sąjungai užmesdami 
Lietuvos vyriausybei neva Klaipėdos konvencijos 
laužymą. Tą skundą T. Sąjungoj visu smarkumu 
palaikė Vokiečių vyriausybė, jos ministeris Curtius 
susitarė su Lietuvos u. r. menisteriu Dr. Zaunium 
skundą išbraukti iš dienotvarkės, bet užtatai pasta- 
rasis Lietuvos vyriausybės vardu turėjo pasižadėti, 
kad pirmininkas ir 2 (iš 3) Kl. direktorijos nariai 
bus skiriami tik susitarus su seimelio dauguma, 
kad rinkimuose balsą turės tik nuolatiniai Klaip. 
krašto piliečiai, o ne, kaip iki šiol buvo, visi gyve- 
nantieji ten lietuviai; Lietuva grąžina Kl. kraštui vi- 
sišką žodžio spaudos ir susirinkimų laisvę. Netiek 
pats susitarimas, kiek liūdnas yra faktas, kad Lietu- 
va leido pašalinei valstybei, Vekietijai, kištis į savo 
vidaus reikalus ir pripažino ją lyg Klaipėdos kr. glo- 
bėja. Be abėjo dabar vokiečiai kiekvieną progą iš- 
naudodami kartos panašius eksperimentus stengda- 
miesi sunkinti Lietuvai Klaipėdos krašto valdymą. 
Tokiais atvėjais Lietuvos vyriausybei bepaliks tik 
vienas ginklas: enant 12 Kl. konvencijos punktu 
gubernatorius turi teisės savo nužiūrėjimu paleisti 
seimelį. 

Sąryšy su tuo nepasisekimu min. Zaunius mė- 
gino atsistatydinti, buvo pasklydę gandų kad ir vi- 
sas min. kabinėtas persitvarkysiąs. Prezidentas betgi 
p. Zauniaus atsistatydinimo nepriėmęs ir visa palikę 
po senovei, tik Lietuvos atstovas Berlyne p. Sidzi- 
kauskas į savo vietą jau nebegrįšiąs. Visoj Lietuvoj 
ir Klaipėdoj buvę demonstracijų prieš vokiečius. 

Kl. krašto seimelio rinkimai jau įvyko. Iš pro- 
vizoriniai paskelbtų rezultatų aiškėja, kad lietuviai 
pravesią apie 5—6 atstovus. Bet ir vokiečių sąrašuo- 
se yra daug lietuvių, tik vokiškos dvasios. 

Lenkija. Cia visas politinio gyvenimo dėme- 
sys— rinkimuose. Nors maršolas Pilsudskis seimą ir 
nelabai pripažįsta, dažnai raštu ir žodžiu jį iškone- 
veikia, tačiau jis norėtų, kad seiman patektų abso- 
liutė jo šalininkų dauguma. Jis net sutiko pastatyti 
savo kandidaturą seiman, matyt norėdamas savo 
populiarumu patraukti daugiau balsuotojų vyriausybę 
palaikančiai partijai (B. B.) Aktingiausi b. seimo 
opozicijos atstovai vis dar tebesėdi Brastos kalėjime, 
tuo tarpu suimama kas kart nauji. Opozicija irgi 
smarkiai rinkimams ruošiasi, blokojasi net priešin- 

giausių pakreipų partijos. Kalinamų b. atstovų dau- 
guma kalėjime pasirašo sutikimą kandiduoti į atei- 
nantį seimą. Reikia tikėtis, kad būsimas seimas bus 
paskutinis maršolo mėginimas,negriaunant parlamen- 
tarinio sutvarkymo, sustiprinti vyriausybės valdžią ir 
pakeisti konstituciją. Jei rinkimus laimėtų opozicija, 
būsimas seimas turbūt irgi labai greit baigtų savo 
gyvenimą. $ 

Galicijoje taip vadinamas ukrainų sabotažas 
netik nesiliauna, bet dar smarkėja. Laikraščiai pilni 
pranešimų apie degančius įvairiose vietose lenkų 
„osadnikų“" ir dvarininkų javus bei trobėsius. Sabota- 
žo akcijoje įtariama slapta ukrainų karo organizaci- 
ja (U.O.V.), kuri esanti labai skaitlinga ir stipri. Pa- 
skutiniuoju metu ir stambesnių ukrainų ūkininkų bei 
sodžiaus veikėjų statybose labai dažnai pasitaiko 
gaisrų. Spėjama, kad tai darą lenkai, keršydami 
ukrainams už sabotažą. Belikviduodama sabotažą 
vyriausybė beveik sustabdė visą viešą kultūrinį ukra- 
inų gyvenimą. Daugybė buvusių seimo atstovų, šeip 
veikėjų, studentų, gimnazistų sėdi kalėjimuose visuo- 
meninės organizacijos, gimnazijos, mokyklos kope- 
ratyvai uždaromi; nestinga, žinoma, ir užmušimų. 
Miestuose, miesteliuose ir kaimuose sustiprintos ka- 
ro ir policijos sargybos dieną naktį būdi. Kol kas 
nei viena, nei kita pusė neketina eiti į nuolaidas, tuo 
tarpu kraštas nyksta, © karinga lenkų spauda tebe- 
kursto vyriausybę imtis dar griežtesnių priemonių 
prieš ukrainus. 

Anglija. Spalių mėn. 1 dieną. Londonan su- 
kviesta liko Britų imperijos konferencija, kurioj da- 
lyvauja visų Anglijos dominijų ministeriai pirminin- 
kai. Bnglų dominijos ir taip neperdaug turi priklau- 
somybės ryšių su „savo branduoliu (bendra apsauga, 
laivynas), ši konferencija ketinanti dar tą priklauso- 
mybę siaurinti. Spėjama, kad dominijos reikalau- 
siančios pripažinti pilną nepriklausomybę visoms 
toms jų, kurios jaučiasi galinčios nepriklausomai 
gyvuoti. Beto būsią reikalaujama, kad dominijų ge- 
neralgubernatoriai būtų dominijų organų renkami iš 
vietinių gyventojų tarpo, vėliau tik pristatomi kara- 
liui patvirtinti. Iki šiol jie buvo centralinės vyriau- 
sybės skiriami. Sios konferencijos posėdžiai nevieši. 
Beto Anglai šiemet turi ir dar vieną konferencją. 
Tai darbo partijos atstovų kongresas. Paskutiniuoju 
laiku darbo partijoje (kuri dabar valdo Angliją) kilo 
opozicija prieš vyriausybę. Opoziciją iššaukė sunki 
krašto ekonominė padėtis, o ypač nedarbas, kuris 
Anglijoj yra labai žymus. Konferencijoje opozicija 
pasirodė nelabai skaitlinga, žymi atstovų dalis pri- 
tarė vyriausybės politikai. 

Netik Angliją, bet ir visą pasaulį šiurpu sukrėtė 
anglų dirižablio milžino R. 101 katastrofa. Vos ke- 
letą valandų skridęs orlaivis Prancūzijos teritorijoj 
audrų priverstas buvo labai žemai nusileisti ir, už- 
kabinęs kalnelį, sprogo. Katastrofoje žuvo apie 50 
žmonių, jų tarpe Anglijos avijacijos ministeris. 2 


KORESPONDENCIJOS. 


Kamarūnai, Varėnos valsč. Sodžius skirstosi 
viensėdžiais ir visas kamarūniečių dėmesys tame 
darbe sukauptas. Medžiaginė ūkininkų padėtis labai 
menka. Derlius šiemet kad ir pusėtinas, bet kainos 
tokios mažos, (pv. rugių pūdas iki 3 zł., bulvių 80 sk. 


sviesto svaras 1,20 sk.) kad visų metų savo prakaitą 
ir triusą turgun išvilkus nesusidaro. mokesčiams ap- 
mokėti. Daug žalos ir nuostolių mūsų apylinkei šie- 
met atnešė kiaulių maras; jis nors jau ir atslūgo, 
tačiau dar nesibaigia. 

Veikusią iki šiol „Ryto“ mokyklą valdžia už- 
darė ir jau lenkų mokytojas išnuomavo butą val- 
diškai mokyklai. Gerai suprasdami lietuviškos mo- 
kyklos reikalingumą, padavėme prašymą Liet. „Kul- 
tūros“ Švietimo draugijai, bet ir ji šiemet negalėjo 
mūsų prašymo patenkinti, nes nesurado kvalifikuoto 
mokytojo. 

Jau prasidėjo rinkimų į Lenkijos seimą ir se- 
natą ruoša. Agitatorių pas mus dar neatvažiuoja, bet 
valdžios sudarytose rinkimų komisijose jau dirbama. 
Į tas komisijas nariais kviečiami ir vietos lietuviai 
ūkininkai. Kamarūnietis. 


N. LIETUVA 


Gėdulo diena. 1220 m. spalių mėn. 9 dieną 
lenkų kariuomenė gen. Zeligowskio vedama užėmė 
Vilnių. Tų liūdną dieną prisimindama Lietuva kas- 
met apsigaubia gėdulo šydu. Siemet visose Kauno 
bažnyčiose įvyko gedulingos pamaldos, moksleiviams 
ir kariuomenei buvo skaitomos paskaitos, mieste 
įvyko mitingų ir demonstracijų. Vidudienį 12 val. vi- 
soj Lietuvoj momentui buvo sustabdytas judėjimas 
Vilniui prisiminti. 

V. Liaudininkų memorandumas. Valstie- 
čių liaudininkų sąjungos centro atstovai įteikė vyriau- 
sybei. memorandumą, kuriame buvo reikalaujama iš 
vyriausybės, kad nesankcijonuotų Dr. Zauniaus susi- 
tarimo su Vokiečių užsienių r. ministeriu Dr. Curtium. 
Paskutiniais spaudos pranešimais p. Zaunius buvo 
padavęs' prašymą atleisti ju nuo užs. r. ministerio 
pareigų. Beto atšauktas liko iš Berlyno Lietuvos 
atstovas p. Sidzikauskas. Abiejų dimisijų priežastis— 
nepasisekimai užsienio politikojo, ypač paskutiniame 
ginče su Vokietija del Klaipėdos vokiečių skundo. 
P. Zaunius vedė Lietuvos užsienio politiką nuo prof. 
Voldemaro pašalinimo. P. Prezidentas betgi jo di- 
misijos nepriemęs. 

Voldemarininkų suėmiimai. Pasikėsinimo 
prieš pulk. Rusteiką byla jau baigiama nagrinėti ir 
lapkričio pabaigoj bus perduota teismui. Be ligšioli- 
nių suimta dar 9 voldemarininkai, jų tarpe Plungės 
notaras Mylimas ir b. „Tautos Kelio" redaktorius Slie- 
soraitis. Dabar Kauno sunkiųjų darbų kalėjime sėdi 
22 voldemarininkai. 

Pasmerktas miriop lenkų šnipas Vil- 
kickas. Rugsėjo 19 dieną kariuomenės teismas 
pasmerkė miriop -Vilkicką už tai, kad jis, būdamas 
Lietuvos šaulių sąjungos centre, teikė lenkams ži- 
nias. Jis prisipažino esąs kaltas. Kiti du kaltinamieji— 
gusarų pulko vyr. leitenantas Kavaliauskas ir Vait- 
kevičius išteisinti. 

Parašytas miestų savivaldybių įstaty- 


"mo projektas. Vidaus Reikalų Ministerija parašė 


miestų savivaldybių įstatymo projektą. Rinkikams 
pagrindinis cenzas numatomas — mokėti lietuviškai 
žodžiu ir raštu, turėti 24 m. amžiaus, 1 metus gy- 
venti toj vietoj, turėti butą savo vardu arba paten- 
tą, arba etatinę tarnystę savivaldybės ar valdžios įstai- 
goj, ar bent būti baigusiam aukštąjį mokslą. 

Kauno miesto taryba bus iš 30 narių—20 
renkamų ir 10 skiriamų; į burmistro vietą bus prista- 
toma 3 kandidatai R. Prezidentui, kuris vieną jų 
paskirs burmistru, kiti du liks miesto valdybos nariai. 

Kiek Sovietai žada pravežti miško pro 
Kiaipėdą S.S.S.R. pasižadanti vežti Klaipėdon pir- 
mais metais 120,000 ligi 150.000 kv. metrų miško, 
antrais metais ir toliau iki 200.000 k. m. 

Privalomas moksias Lietuvoje įvedamas 
apskritimis. Nuo rugsėjo 1 d. privalomas pradžios 
mokyklų lankymas įvesta Mažeikių apsk., Ylakių 
valsčiuj. 

Generolas Bulota dimisijoj. Vienas tau- 


tininkų partijos vadų gen. Jonas Bulota pasitraukė 


iš kariuomenės. 

Argentinos konsulatas Lietuvoje likvi- 
duotas. Lietuvos piliečiai, norį Argentinon vykti, 
priversti bus dabar kreiptis į Rygą, ar kitus užsie- 
nių miestus, kur Argentinos konsulatai yra. 


KRONIKA. 


7 Vytauto Didžiojo iškilmės Vilniuje. 
S. m. 9 dieną įvyko Vytauto Didžiojo Sukaktuvių 
Komiteto plenumo posėdis, provincijos ir kitataučių 
atstovams dalyvaujant, kuriame priimta iškilmių prog- 
rama. Iškilmės, kaip jau buvo rašyta, įvyks š. m. 
spalių 27 dieną. 9 val. ryto šv. Mikalojaus bažny 
čioje įvyks paminklo atidarymas ir pamaldos, 7 val. 
vak. b. „Apollo“ salėje akademija. Akademijos pre- 
zidiumą sudarys 12 žmonių, 8 lietuvių ir 4 gudų at- 
stovai, bus skaitomos trys paskaitos: Kun. P. Krau- 
jalis ir Dr. D. Alšeika lietuvių kalba, kun. A™ Stan- 
kievič gudų kalba. Koncertinėje dalyje dainuos 
p. Krutulio vedamas moksleivių choras. 

Tą pati vakarą Laik. Vilniaus Lietuvių Komi- 
tetas ruošia rautą. 3 

„Kultūros“ draugijos mokyklos. Siems 
mokslo metams veikia sekančios Lietuvių Švietimo 
Draugijos „Kultūros“ mokyklos: 

1) Vilniuje, Vilniaus g-vè Nr. 28 — 32, veda 
mok. Paulina Tamulevičiūtė; a 

2) Pašaminėj, Kaltinėnų valsčiaus, Švenčionių 
apskričio, veda mok. Aleksandras Karužas; , 

3) Lazinkose, Tverečiaus valsč. Šv. aps., veda 
mok. Valerija Čepulytė; x 

4) Kirkučiuose, Melagėnų valsč., Šv. 
veda mok. Michalina Krinickaitė; 

5) Kėkštai, Tverečiaus valsč. ir parapijos, kon- 
cesija mokyklai gauta, mokytojas kol kas dar ne- 
paskirtas. : 

Be to dar Draugija gavo prašymų iš Švenčionių 
apskr., Valkinykų ir Varėnos valsčių, bet mokyklų 
ten įsteigti šiems metams nepavyko, nes kaikurioms 
valdžia nedavė koncesijų, o kitoms vėl negalima 
buvo pradėti rūpesnių del kvalifikuotų mokytojų 
stokos. 

Atitaisymas. Pereitam numery įsibrovė spaus- 
tuvės klaida „Kultūros“ draugijos adresan. Atspauz- 
dinta: Vilniaus g-vė Nr. 28—23, turi gi būti: Vilnius, 
Vilniaus g-vė 28—32. 

Draugijos pirmininko d-ro D. Alseikos adresas: 
Jagelonų (Jagiellońska) Nr. 9, b. 3. 

Lietuvių Mokslo Draugijos Visuotina- 
sis Susirinkimas įvyks lapkričio 1—2 dieną 4 v. 
p. p. (sekmadienį). 


apskr. 


Dienotvarkėje: 1) atidarymas ir prezidiumo rin- 
kimai, 2) naujų narių priėmimas, 3) atvykusio iš Prū- 
su Lietuvos mūsų žinomo rašytojo A. Vydūno, redak- 
toriaus p. L. Abramavičiaus, kun. A. Viskanto, 
P. Karazijos ir A. Valaičio paskaitos, 4) valdybos ir 
rev. komisijos pranešimai, 5) Diskusijos del prane- 
šimų, 6) Vald. ir rev. komisijos rinkimai, 7) Suma- 
nymai. 

Norintieji įstoti Draugijon nariais turi paduoti 
valdybai pareiškimą iki š. m. 30 d. 

Mokytojams žinotina. Vilniaus Kuratorijos 
Komisija šių metų lapkričio 17 dieną kvosianti eks- 
ternus iš mokytojų seminarijos kurso. Norintieji 
įgyti mokytojo kvalifikacijas turi kreiptis kuratorijon 
su prašymais. 

Lietuviams brangūs svečiai mokslinin- 
kai. Vietinė spauda jau rašė apie lietuvių moksli- 
ninku prof. Gerulio iš Leipcigo (Vokietijoj) ir dro 
Strango iš Oslo (Norvegijjoj) viešėjimą Vilniaus 
krašte. kur juodu buvo atvykę lietuvių kalbos tyri- 
nėti. Š. m. 7 d. Lietuvių Mokslo Draugijos Valdyba 
vaišino gerbiamus svečius arbatėle, kurioje dalyva- 
vo įvairių Vilniaus lietuvių draugijų atstovai. Arba- 
tėlės metu buvo susidariusi jauki nuotaika, kalbėtasi 
įvairiomis mokslą ir lietuvybę liečiančiomis temomis. 

Profesorius Gerulis labai vaizdžiai apibūdino 
psichiškąją Mažosios ir Didžiosios Lietuvos lietuvių 
santykių pusę ir kultūrinių įtakų reikšmę, o D-ras 
Strangas daug įdomių dalykų papasakojo apie Nor- 
vegijos gyventojų ypatybes, jų teisingumo ir bend- 
rai kultūringumo priežastis. ' 

Lietuviams buvo labiausia brangu matyti mo- 
kslininkų susidomėjimas tais užsilikusias lietuvių 
kalbos salose kalbos turtais, kurie mokslininkus 
žavi. Tai brangu ypač delto, kad dar ir dabar atsi- 
randa neišmanėlių, kurie lietuvių kalbos. bodisi. To- 
del.kalbos išsaugojimo reikalas mums darosi dar 
artimesnis ir gema daugiau noro toj srity dirbti. 

Dar vienas abiturientas. Brandos egzami- 
nų metu susirgęs abit. Molis Konst. rugsėjo m. 23 d. 
išlaikė visus egzaminus, gavo brandos atestatą ir 
įstojo kun. seminarijon. 

Nauji studentai. Paskutinės laidos abiturien- 
tai įstojo į šiuos Vilniaus Universiteto Skyrius: hu- 
manitarinių mokslųy—7, gamtos-matematikos—3, me- 
dicinos—2 (buvo padavę prašymus šeši, bet keturių 
nepriimta), formacijos—1, teisių—8, agronomijos—2, 
meno—l, kun. seminarijon—5. 


Del „Vilniaus Rytojaus“ puolimų. 


Po dvejų mėnesių ramumo „Vilniaus Rytojus" 
vėl pradėjo pulti. 79 Nr. įsidėjo neapykantos sklei- 
dimo straipsnį „Ar nereikėtų liautis", be to tame 
numeryje neapsiėjo be negražios ir neteisingos de- 
magogijos (įvairenybėse), o 82 n. kronikoje, straip- 
snely „Kur gavo?" be jokių faktų ir įrodymų puola 
„Kultūros“ švietimo draugiją, būk toji draugija vilio- 
janti mokytojus iš kitų draugijų ir net padedanti 
kam tai steigti lenkiškas mokyklas. Nors neteisingi 
puolimai, kaip jau rodos galėjo įsitikinti ir patys 
„Vilniaus Rytojaus" bendradarbiai, ne tik mums ne- 
pakenkė, bet dargi padėjo sustiprėti ir rasti pasiti- 
kėjimo ir paramos, kaip Vilniaus krašto lietuvių vi- 
suomenėje, taip ir Amerikos ir N. Lietuvos lie- 


„Ne17 Aa 


VILNIAUS ŽODIS | 7 


tuviuose, bet vardan teisybės ir tiesos negalime nuty- 
lėti ir šių piktų ir neteisingų priekaištų. 
Paskutiniame „Vilniaus Žodžio" numeryje įsidė- 
jome straipsnį „Švietimo reikalai", kuriame iškėlėme 
labai svarbų klausimą, būtent inteligentų ruošimo 
klausimą. Yra juk kuom susirūpinti, studentų turime 
jau gana daug, o kvalifikuotų mokytojų vos apie 
30, tuo tarpu kai lenkai mūsų krašte turi jų arti 3000. 
Supyko, kad mes pasiūlėme kitaip sutvarkyti stipen- 
dijų skirstymą, del tos priežasties padarė visą eilę 
priekaištų, nieko bendra su tuo klausimu neturinčių: 
kam mes prieš dvejerius metus kritikavę N. Lietuvos 
valdžios politiką, kliudę kitaip nusiteikusiems ieškoti 
paramos Amerikoj, klydę rinkimų klausimu ir t. t. 
Į visus tuos priekaištus esame jau spaudoj atsakę. 
Argi jau be rietenų „Vilniaus Rytojaus" bendradarbiai 
gyventi nebegali, kad nieko naujo nebesugalvodami 
po šimtą kartų tą patį kartoja; juk ir vaikai žino, 
kokios atamainos įvyko N. Lietuvoj, delko prieš -dve- 
jus metus ir Vilniuje buvo reikalinga kritika. 
Teroras, provokacinė politika padarė tuomet 
suirutę ir mūsų gyvenime. Skilimui įvykus turėjome 
nušviesti padėtį tiems Amerikos lietuviams, iš kurių 
tikėjomės paramos; niekas nekliudė kitaip nusitei- 
kusiems ieškoti paramos pas tuos Amerikos lietu- 
vius, kurie jiems pritaria. Jei būtų dar buvusi vie- 
nybė, aišku, visi p. V. misiją būtų rėmę, bet negalima 
gi pykti delto, kad jos neparėmė tie, kurie netei- 


singiausiu būdu prieš tai buvo viešai ir neviešai 
šmeižiami. 
Del priekaištų padarytų „Kultūros“ draugijai, 


tos draugijos pirmininko įgalioti esame pareikšti: 
„Kultūros“ draugija steigė mokyklas tik tose vietose, 
kur gyventojai raštu reikalavo; ne visų sodžių gyven- 
tojų reikalavimus valdyba galėjo patenkinti; reika- 
lavimų buvo devyni; valdžiai paduoti buvo šeši pra- 
šymai naujoms mokykloms, gautos tik trys koncesi- 
jos ir dvi atnaujintos (Vilniuje ir Pašaminėje), vienai 
mokyklai nepatvirtintas dar mokytojas; nei valdyba, 
nei atskiri draugijos nariai neviliojo mokytojų iš kitų 
švietimų draugijų, dvi Svenčionių „Ryto“ mokytojos 
be jokios įtakos, savo valia, pasišalino iš tos drau- 
gijos. Jokių lenkiškų mokyklų niekas iš „Kultūros“ 
draugijos narių niekam nepadėjo steigti. Tie gandai, 
matyt, kilo delto, kad gyventojams pakartotinai 
prašant kuratorijoj. pirmininko buvo paremtas Val- 
kinykų v., Giraitės sodžiaus reikalavimas perkelti 
valstybinę mokyklą iš gretimo mažesnio į jų daug 
didesnį sodžių ir ją sulietuvinti, duoti antrą mokytoją, 
tikrą lietuvį. Tame sodžiuje nė viena švietimo drau- 
gija įsteigti mokyklos negalėjusi. „Kultūros“ draugija 
per vėlai gavusi prašymą, gyventojai jau treti metai 
baudžiami del vaikų neleidimo į lenkišką mokyklą. 
Sodiečių prašymo švietimo vyresnybė nepatenkinusi. 


D-ro D. Alseikos pareiškimas. 


~ Š. m. spalių m. 10 dieną gavau šitokio turinio 
laišką apdraustame voke, tą pačią dieną išsiųstą iš 
Vilniaus pašto: 

Dr. Alseikai. 


Ponas Petras Devenis išsiunte iš Waterbury Conn, 1924 
metais Tamstos vardu Lietuvių reikalams keturis šimtus (400) 
dolerių ir man du šimtu (200) dolerių viso labo šešis šimtus 
(600) dol. Virš minėtą sumą Tamsta To 1924 met. gruo- 
džio mėn. 


Virš minėtus du šimtu (200) dol. 
tuojas atsiusti. 

Vilnius 1930 m. X.10 d. 

Nors tas laiškas anonimiškas, bet nesunku įspėti, 
kieno jis rašytas arba inspiruotas. Sugrįžusi Vilniun 
ponia Emilija Vileišienė viešame Labdarybės Draugi- 
jos valdybos posėdyje skundėsi, jog ji Amerikoj su- 
žinojusi, kad mano vardu jai buvę siųsti du šimtu 
dolerių, kurių aš jai neatidavęs. Pareiškiu, kad jokių 
pinigų poniai E. Vileišienei iš niekur nesu gavęs. 
Tiesa, iš pono Petro Devenio ir kitų Waterbury Conn. 
(Amerikoj) veikėjų 1924 metų pabaigoj du šimtu 
doleriu esu gavęs, bet jie nebuvo skirti p. E. Vilei- 
šienei; tai liūdyja šitie du laiškai: 

Waterbury Conn. 
1924 Spalio 11, 

Gerb. Dr. D. Alseikai, 

Laikinojo Vilniaus Lietuvių Komiteto pirminiukui. 

Mūsų Gerb. Daktare. 

Mes Waterbury'o Lietuvių Moterų Globos Komitetas, 
žinodamas koki labdaringą ir kultūrinį darbą atlieka Laikina- 
sis Vilniaus Lietuvių Komitetas mūsų tautai, tad atjausdami 
sunkumą ir suprasdami svarbumą to darbo su šiuomi prisiun- 
čiame L. V. L. K. Tamstos vardu 200 dolerių. Šią pinigų sumą 
sudaro: auka mūsų gerb. p. P. M. Devenio 100%, ir nuo Liet. 
Mot. Globos Komiteto vietinio skyriaus 10000, 

Gavę pinigus malonėkite mum pranešti šiuo adresu: 

Mrs. M. Miknaitis 21 Edward st. Waterbury Conn. 

L. M. G. K. šio skyriaus valdyba: 

Pirm. Mrs Paulina Izecionienė, iždin. Magdė Miknaitienė, 
Rašt. I. Kronkaičiutė. 


Dr. Alseikai 
Vilniuje. 
Weterbury Conn. 


October 1—24. 
Gerbiamasis: 


Jau beveik metai, kaip randuos prie savo paprasto dar- 
bo. Bet išrodo, kad dar tik vakar pas Jus lankiaus. Visi įspu- 
džiai ir Jusų vargai niekados neišnyks iš atminties. Taigi ir 
su džiaugsmu išpildau savo prižadą, prisiunčiu 200 dolerių, 
100 nuo Waterburio Moterų Globos Komiteto, kurie per p. Mik- 
naitienės ir kitų pasidarbavimą tapo surinkti del Vilniaus 
našlaičiu ir 100 nuo manes. Stengsimės kiek galėdami neuž- 
miršti Jusų ir ant toliau. Apgailestauju, kad ankščiau negalėjau 
prisiųsti. Sugrįžęs po metų laiko prie savo plačiai išvistytos 
pramones buvau užimtas visokiais reikalais, pakol sutvarkiau 
į paprastas vėžes. Taigi bukite malonus už tai man atleisti. 
Duodu labas dienas Jusų žmonai, ponei Biliunienci, ponei Vi- 
leišienei ir kitiems. 

Su aukšta pagarba Petras M. Devenis. 

Gauti pinigai buvo atiduoti Laik. Komiteto iž- 
dininkui. Tų metų bendroj apyskaitoj, kuri 1925 metų 
pradžioj buvo paskelbta Amerikos lietuvių laikraš- 
čiuose su Laik. Komiteto prezidujumo parašais (cri- 
ginalas guli pas mane su originaliais parašais mano, 
kaipo pirmininko, kun. K. Cibiro kaipo, vicepirmininko, 
iždin. kun. V. Zajančkausko ir sekret. St. Matjošai- 
čio), tos sumos gavimas buvo pakvituotas, aukos 
gi, kurių tais metais buvo gauta iš Amerikos 4.726 
dol. 53 cen., suvartotos įvairiems svarbiems visuo- 
menės reikalams. Našlaičių reikalams Draugijos 
nukentiejusiems del karo šelpti Komitetui tais me- 
tais atiduota 1901 doler. ir 83 cent. Minimi ano- 
nimiškame laiške 400 dolerių, kaip matyt ir iš pa- 
čio pono P. Devenio laiško 1924 metais spalio m. 
rašyto, visai nebuvo siųsti, ne Išeši, bet tik du šim- 
tai buvo gauti iš Waterbury mano vardu 1924 metų 
pabaigoj, be to 90 dol. iš kitų to miesto lietuvių 
buvo gauti 1924 metų pradžioj, o 400 dol. buvo gauti 
iš kito miesto. Kasmet apyskaitos viešai Amerikos 
lietuvių laikraščiuose buvo skelbiamos. Taip pat 
viešai Amerikos lietuvių laikraščiuose esu atsiskai- 
tęs ir iš visų tų aukų, kurios buvo siųstos mano 

vardu po išejimo iš Laikinojo Komiteto ligi šių ii : 
metų liepos mėnesio. Kai aukų siuntėjai laiš- Redakcijos atsakymai. 


kuose parašydavo, kad siunčia mano nuožiūrai arba 
nepasakydavo aiškiai, kam ir kokiam tikslui aukos 
siunčiamos, visuomet atsiklausdavau aukotojų, kam 
ir kokiam tikslui aukos siunčiamos, nė vienas centas 
nebuvo suvartotas nesvarbiems reikalams. Gavimas 
ir vartojimas visuomet buvo daromas su kitų vei- 
kėjų žinia ir aprobata, be to dar skelbiama viešai 
spaudoj Viiniuje ir Amerikoj. 

Su ponios E. Vileišienės pretenzijomis prie tų 
200 dolerių galėjo būti ir nesusipratimo, gal ponas 
P. Devenis nesiorjentuodamas mūsų gyvenime, ma- 
žai pažindamas p. E. Vileišienę ir manydamas, kad 
ji yra visų našlaičių globėja, pareiškė jai nusiste- 
bėjimo, kad ne jai buvo atiduotos aukos, o ji su- 
prato, kad jos asmens reikalams buvo siųsti doleriai 
į neatiduoti. Taip galėjo būti, bet p. Emilija Vilei- 
šienė, vieton skleisti insinuacijas, galėjo juk manės 
raštu atsiklausti, kadangi ji to nepadarė, aiškiai pa- 
rodė savo piktą ir blogą valią. 

P. Emilija Vileišienė, kuri prieš 4 metus susitik- 
dama su žmonėmis koliojo biauriausiais žodžiais Lab- 
darybės Draugijos Centro Komiteto vedėjus, kai jie 
spyrė ją pasišalinti iš Aušros Vartų bendrabučio del 
jos žiauraus elgesio su vaikais, vėliau gavusi iš jų 
kitą vietą pradėjo kitus šmeižti, o prieš mane 
jau trejus metus Vilniuje, Kaune ir Amerikoj žodžiu 
ir raštu skleidžia biauriausios rūšies insinuacijas, — 
turėtų galop nusiraminti. Žinau gerai, jog visi geros 
valios lietuviai, kurie mane pažįsta iš 12 metų mano 
darbų ir raštų Vilniuje į jos šmeižtus nekreipia dė- 
mesio, atsižvelgdamas į jos tautinę darbuotę praeity, 
jos amžių ir ypač i jos sveikatos stovį, mažai te- 
kreipiau ir aš dėmesio, bet, kadangi ponia E. Vileišienė 
nenustoja šmeižti ir drumsti mūsų jau bent kiek apri- 
musio gyvenimo, tai šį pareiškimą turėjau paskelbti, 
nes ji jau priėjo liepto galą, jos viešame susirinki- 
me padarytas įtarimas rodo prie ko priveda žmogų 
pikta valia ir liguistas isteriškas fanatizmas. 

D-ras D. Alseika. 


ĮVAIRIOS ŽINIOS. 


Lietuvos plotas ir ribos. Nepriklausomos 
Lietuvos plotas (be Vilniaus krašto) turi 55.658 kv. 
kilometrų. Savo ploto didumu Lietuva Europos val- 
stybių tarpe užima 22-rą vietą. Lietuva yra didesnė 
už Estiją, Daniją, Šveicariją, Olandiją, Belgiją, Alba- 
niją ir kelias kitas mažas valstybes. 

Bendras nepriklausomos Lietuvos sienų ilgis su 
kitomis valstybėmis siekia 1258 klm. Iš to skaičiaus 
sienai su Latvija tenka 480 klm., demarkacijos lini- 
jai su lenkais—442 klm., su Vokietija — 245 klm.. 
ir Baltijos jūros krantui—91 klm. 


Atsiųsta paminėti knygutė. 

„Polacy jesteśmy, czy spolszczeni 
Litwini“. Odpowiedź uczonych polskich. 
16 pusl., Spausdinta „Ruch” spaustuvėj. Si knygutė 
savo laiku buvo konfiskuota, tačiau teismo nutarimu 
konfiskata liko nuimta. Plačiau apie tą veikalėlį pa- 
rašysime vėliau. 


Leidėjas ir atsak. redaktorius Aleksandras Birinčikas. 


A. Kalesinskui. 
tamstai išsiuntėm. 

J. S. Tamstos laišką gavome, bet jo spaus- 
dinti neradome reikalo, nes jisai nei viename punk- 
te neliečia mūsų laikrašty tilpusios žinutės. 


Vieną laikraščio numerį 


A J. Martinkėnui, Mėdžiuškiuose. „Vilniaus 
Sviesa" nustojo pernai ėjusi. Siunčiame Tamstai 
„Vilniaus Žodžio" numerį; jei norėsite prenume- 


ruoti, prašome atsiųsti pinigus redakcijos adresu. 

P. Z., Svenčionyse. Korespondenciją gavo- 
me. Ačiū. Įdėsime sekanč. numery, nes šiame vie- 
tos trūksta. 

J. Laurinavičiui, Argentinoje. Tamstos 
laišką gavome jau sudarę šio numerio medžiagą, 
todėl kol kas nededam. Mums malonu, kad tolimoj 
šaly mūsų nepamirštate. 

Skrajuūnui. Įdėsime vėliau. 

priminti G. G. skaitytojams, 


m ve 


kurie iki šiol nesumokėjo dar 
prenumeratos, kad siųstų pi- 
nigus kuogreičiausiai. Neužsi- 
mokėjusiems iki šio mėnesio 
pabaigos, laikraščio siunti- 
nėjimas bus sulaikytas. 


Adresas: Vilnius „Vilniaus. (Wileliska) 15 m. 12: 


Ats! ĮsTEIGTA LEWO J. JUŠKOS 
CHEMINE — GARŲ 


DAŽYKLA ir SKALBYKLA 


Vilnius, Trakų g-vė 20 
nebrangiai atlieka visokius valymo, dažymo ir skal- 
bimo darbus. 


Visus tautiečius kviečiame: atsilankyti ir 
mūsų darbą pažinti. 


LIETUVIŲ 


AREDIMINIS ROOPERATIVAS 


Vilnius, Didžioji g. Nr. 12, Tei. 16-39. 
Vienintėlė Rytų Lietuvos lietuvių bankinė įstaiga 
ATLIEKA įVAIRIAS BANKINES OPERACIJAS: 


priima indėlius, teikia kredito: 
inkasuoja įvairiausius dokumentus 
ir kt. ` 


„ZORZOS“ spaustuvė, Vilniuje. 


